মানুষ স্বাধীন ভূখণ্ড পেয়ে স্বাধীনভাবে আল্লাহর গোলামি করার অবারিত সুযোগ পেল। একজন মুমিন-মুসলমানের জন্য এর চেয়ে বড় আনন্দের আর কিই বা হতে পারে। আমি পরাধীন নই। আমি স্বাধীন। স্বাধীনভাবে আল্লাহর গোলামি করব। এ স্বাধীনতা এবং বিজয়ের জন্য আল্লাহর শোকরিয়া আদায় করা প্রতিটি মুমিনের ইমানি দায়িত্ব। শরিয়তের সীমার মধ্যে বিজয় দিবস উদযাপন করা দোষণীয় নয়, বরং পছন্দনীয় ও প্রশংসনীয়। বিজয় দিবস উপলক্ষে তাফসির মাহফিল, কোরআন পাঠ, রচনা লিখন, র‌্যালি, সেমিনার, সিম্পোজিয়াম ইত্যাদি আয়োজন করা দেশপ্রেমিকদের কর্তব্য। কোরআনের সর্বশেষ অবতীর্ণ সূরাটি বিজয় লাভের পর করণীয় ও বিজয় উদযাপনের ধরন সম্পর্কে নাজিল হয়েছে। আল্লাহ বলেন, ‘যখন আল্লাহর সাহায্য ও বিজয় আসবে এবং দেখবেন যে, মানুষ দলে দলে আল্লাহর ধর্মে প্রবেশ করছে, তখন আপনার রবের প্রশংসাসহ তাসবিহ করুন এবং তার কাছে মাফ চান। নিশ্চয়ই তিনি তওবা কবুলকারী। (সূরা নাসর, ১১০:১-৩। ) বিজয় লাভের পর বেশি করে আল্লাহর শোকরিয়া এবং ক্ষমা প্রার্থনা করা কোরআনের বিধান। আল্লাহ আমাদের জালেমদের বিরুদ্ধে বিজয় দিয়েছেন- কৃতজ্ঞতাস্বরূপ প্রতিটি মসজিদ-মাদ্রাসায় মুক্তিযুদ্ধের গৌরবগাথা ইতিহাস চর্চা করা, খুতবায় আলোচনা করার পাশাপাশি বাস্তবভিত্তিক কর্মসূচি পালন করা দেশের সব আলেমের কর্তব্য। আলেমদের দেশপ্রেমের কর্তব্য থেকে নির্লিপ্ত হওয়ার সুযোগ নেই। সাধারণ মানুষ বিজয় উদযাপনের ধর্মীয় বিধান সম্পর্কে অভিহিত নয়। হে আলেম সমাজ, আপনাদের কি দায়িত্ব নয় দেশের প্রতিটি মানুষকে স্বাধীনতার প্রতি সম্মান দেখানোর শিক্ষা দেওয়া?